
Σκηνή από την ταινία ΑΚΑΜΑΣ 


Έγινε και αὐτό στην Πάφο το βράδυ της Τρίτης, µε αφορμή µια απλή προβολή 
κινηματογραφικής ταινίας. 


Η Αστυνομία διερεύνησε αρχικά την πιθανότητα να ακυρωθεί η προβολή της ταινίας «Ακάμας» 
του Πανίκου Χρυσάνθου και όταν αυτό αποκλείστηκε από τοῦς οργανωτές, µέλη της δύναμης 
ζήτησαν και είδαν την ταινία μαζί µε τους σινεφίλ της Πάφου. Και όλα αυτά, επειδή κάποιοι 
είχαν τηλεφωνήσει στην Αστυνομική Διεύθυνση Πάφου ότι στη Στέγη Γραμμάτων και Τεχνών 
οργανώνεται η προβολή µιας ταινίας µε ανθελληνικό περιεχόµενο και προσβλητική για τον 
Ευαγόρα Παλληκαρίδη. 


Ἡ προβολή της ταινίας του κύπριου σκηνοθέτη, που δεν προβάλλεται για πρώτη φορά στην 
Πάφο, είχε οργανωθεί από τον Όμιλο Φίλων Κινηματογράφου της πόλης. Και ενώ όλα ήταν 
έτοιμα για την προβολή στη Στέγη Γραμμάτων και Τεχνών, αστυνομικοί που έφθασαν στο χώρο 
ενημέρωσαν τους οργανωτές για τα παράπονα που υποβλήθηκαν, διερευνώντας την πιθανότητα 
αναβολής της προβολής για τον φόβο των ιουδαίων. 


Όταν αυτό αποκλείστηκε από τους οργανωτές, οι αστυνομικοί εξέφρασαν την πρόθεση να 
παρακολουθήσουν την ταινία μαζί µε τους υπόλοιπους κινηματογραφόφιλους που 
συγκεντρώθηκαν στο μέρος. Πράγμα που έγινε τελικά, χωρίς να σημειωθεί το παραμικρό 
παρατράγουδο, είτε εντός είτε εκτός της αίθουσας προβολής. 


Μέλη του Ομίλου Φίλων Κινηματογράφου Πάφου εξέφρασαν στη «Ρ» την απορία τοὺς για τις 
διαστάσεις που θέλησαν κάποιοι να δώσουν στην ταινία και την απογοήτευση τους για τις 
πραγματικές τους προθέσεις. 

